30. april sidste år blev en 45-årig mand dræbt, efter han blev udsat for særdeles grov og voldsom behandling af et aalborgensisk kærestepar. Lige siden har parret siddet varetægtsfængslet i Aalborg. Fredag skal de på anklagebænken ved Retten i Aalborg i en omfattende retssag, der strækker sig over seks dage. Injektion med brintoverilte og WC-rens Kæresteparret, der består af en 36-årig mand og en 22-årig kvinde, er tiltalt for at have sprøjtet adskillige injektioner indeholdende brintoverilte og WC-rens ind i kroppen på den 45-årige mand. Derudover er de tiltalt for at have lagt et bælte om halsen på ham, som de efterfølgende har strammet til. Men det er langt fra det eneste, kæresteparret har udsat offeret for. Udover injektionerne blev han også tildelt flere knivstik og fik adskillige slag med en hammer i hovedet og på kroppen, inden han døde. Den 22-årige og 36-årige skulle desuden med vold have tvunget offeret til at overføre 10.000 kroner til den 22-åriges konto. Parret er også tiltalt for at have været i besiddelse af 0,7 gram kokain til eget brug samt for overtrædelse af dopingloven ved at være i besiddelse af testosteron og en række andre doping midler. - Min klient nægter sig skyldig i drab, fortæller den 22-årige kvindes forsvarer, Søren Beckermann. Meldt savnet i flere dage Drabet er ifølge anklageskriftet sket i en lejlighed på Ørstedsvej i Aalborg 30. april sidste år mellem klokken 14.00 og 21.15. Først to dage efter drabet, 2. maj, blev den 45-årige mand fundet død i lejligheden, efter han i nogle dage havde været meldt savnet af familien. Kæresteparret blev sigtet og varetægtsfængslet 3. maj sidste år. Det er endnu ikke klarlagt, hvilken relation den dræbte og kæresteparret havde til hinanden. Men det er blandt andet noget af det, der kastes lys over, når den omfattende retssag begynder fredag.

Opsummering:
Fredag er første dag ud af seks i retssagen mod kæresteparret, der er tiltalt for at have slået en 45-årig mand ihjel.